Kiire elu  1927. aastal oli pealinna toomkirikus asutatud eesti kogudus, kus ülemõpetaja kõrval olid aseõpetajana väga lühikest aega teeninud Rein Uhke ja Paul Kuusik. Kui H. B. Rahamägi 1934 piiskopiks valiti, kutsus ta Kurt Saarse Tallinna. 8. augustil 1934 valis piiskopliku  toomkoguduse nõukogu Kurt Saarse koguduse õpetajaks. Samal ajal oli ta ka Tallinna Linnamisjoni õpetaja.  Sügisest 1934 kuni kevadeni oli Kurt Saarse konservatooriumi oreliklassi usuteaduslike ainete lektor. Seoses õppetegevuse ümberorganiseerimisega kadus nimetatud töö, kuid konsistoorium oli teinud talle ettepaneku töötada välja köstrite ettevalmistuseks õppekava, lisaks määrati ta raamatukogu juhatajaks, ka täitis ta piiskopi erasekretäri ülesandeid.  «Rohke tegevuse juures, mille on mulle kaasa toonud  Tallinnasse siirdumine 1934. a. suvel, olen tundnud sügavat rahuldust ja rõõmu, mida enesega kaasa toob töö jumalariigis ja olen tänulik Taevasele Isale, et olen tohtinud siitsaadik tööd teha,» on kirjutanud Kurt Saarse.  Oktoobris 1936 vabastati Kurt Saarse tema kohustustest üheks aastaks, kuna ta asus Prantsusmaale Strasbourgi ülikooli juurde stipendiaadiks, ja aasta hiljem lisaks veel üheks aastaks enesetäienduseks. Konsistoorium määras ta oma otsusega sidepidajaks Prantsusmaa evangeelse kirikuga.  Ülevaates piiskopile oma tööst ülikooli juures 1936/1937. õppeaastal on Saarse kirjutanud, et hakkas kõigepealt usinalt prantsuse keelt õppima ja paralleelselt valmistuma doktoritööks, mis käsitles apostel Pauluse kirju vangipõlve ajast.  Prantsusmaalt on ta 1937. aastal saatnud kirja, milles kirjutas: «Oma armsale Eesti Üliõpilaste Seltsile soovin tema 67.-ks aastapäevaks paremat õnne. Saatku edu ja kordaminek Eesti Üliõpilaste Seltsi tema väsimata võitluses kodumaa helge tuleviku pärast.»   Tagasi Eestis, jätkas ta tööd toomkoguduses ning määrati augustis 1939 korraldama raadios esitatavaid hommikupalvusi ja kiriku esindajaks riigi ringhäälingu saatekava komiteesse.  Vanad lehed on tänuväärne materjal: 9. augusti 1939. aasta Rahvalehest saame teada, et päev varem abiellus toomkoguduse õpetaja Kurt Saarse üliõpilase Elsa-Marie Nappiga, laulatustalituse pidas piiskop Rahamägi.  Põhjust nendest kahest mehest ühes kontekstis rääkida on veel. Pärast võimuvahetust jaanuaris 1941 arreteeriti  ja viidi kodumaalt Venemaale piiskop, juunis jõudis järg kätte tema õpilasele. 1942. aasta 14. juunil suri Kurt Saarse Permi oblastis Solikamski metsatöölaagris.